UBC หายไปไหน ?
เราเคยสงสัยกันไหมว่า วันนี้ UBC หายไปไหน ?  ลงทุนแมนจะเล่าให้ฟัง
3 ก.ย. 2565

UBC หายไปไหน ? /โดย ลงทุนแมน 
รู้ไหมว่า ทักษิณ ชินวัตร และเจ้าสัวธนินท์ แห่งซีพี เกี่ยวข้องกับบริษัทนี้ที่ชื่อ UBC ซึ่งต่อมา UBC เปลี่ยนเป็นชื่อที่ทุกคนในทุกวันนี้รู้จักกันเป็นอย่างดี..
ซึ่งถ้าย้อนกลับไปราว 20 ปีที่แล้ว รายการทีวีจากจานดาวเทียม และเคเบิลทีวี
เป็นสิ่งที่ได้รับความนิยมเป็นอย่างมากในประเทศไทย
โดยหนึ่งในชื่อที่คุ้นหูเรากันเป็นอย่างดีเลย 
ก็คือ “UBC” ที่เต็มไปด้วยรายการการ์ตูนและภาพยนตร์ 
เช่น UBC Kids, Cartoon Network, HBO และ FOX
หรือแม้แต่สารคดีอย่าง National Geographic, Animal Planet และ The History Channel..
แล้วเราเคยสงสัยกันไหมว่า วันนี้ UBC หายไปไหน ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
หากจะพูดถึง UBC เราอาจจะต้องเล่าย้อนกลับไปในปี 2532 หรือราว 33 ปีก่อน
โดย UBC มีจุดเริ่มต้นมาจาก
บริษัท อินเตอร์เนชันแนล บรอดคาสติง คอร์ปอเรชันส์ 
หรือ IBC ซึ่งถือเป็นผู้ให้บริการเคเบิลทีวีเจ้าแรกในประเทศไทย
บริษัทแห่งนี้ เป็นการร่วมทุนกันระหว่าง
- บริษัท ชินวัตรคอมพิวเตอร์ เซอร์วิส แอนด์ อินเวสต์เมนท์ หรือ INTUCH ในปัจจุบัน 
- บริษัท เคลียร์วิว ไวร์เลส มีเจ้าของเป็นนักธุรกิจชาวอเมริกัน
เพื่อให้บริการสื่อจากต่างประเทศ ไม่ว่าจะเป็น ช่องข่าว, กีฬา และภาพยนตร์
จนกระทั่งปี 2537 IBC ก็ได้เริ่มมีคู่แข่งอย่าง บริษัท ยูนิเวอร์แซลเทเลวิชัน เคเบิล เน็ตเวิร์ก หรือ UTV ซึ่งเป็นบริษัทในเครือของบริษัท เทเลคอมเอเซีย คอร์ปอเรชั่น หรือ ทรู คอร์ปอเรชั่น ในปัจจุบัน
พูดง่าย ๆ ก็คือ ในวันนั้น IBC มีเจ้าของคือ ทักษิณ ชินวัตร เครือชินคอร์ป
ส่วน UTV มีเจ้าของคือ ธนินท์ เจียรวนนท์ เครือซีพี
หลังจากแข่งขันกันได้ไม่นาน
ทั้ง 2 บริษัทก็ได้เผชิญเข้ากับ “วิกฤติต้มยำกุ้ง” 
อุตสาหกรรมเคเบิลทีวีในไทยก็ได้รับผลกระทบไปด้วย
ด้วยปัญหาค่าเงินบาทลอยตัว 
ค่าลิขสิทธิ์รายการทีวี ซึ่งต้องจ่ายในสกุลเงินดอลลาร์สหรัฐนั้น แพงขึ้นเป็นเท่าตัว
อีกทั้งตลอดระยะเวลาที่ผ่านมา ทั้ง 2 บริษัท ต่างแข่งขันกันทั้งด้านราคาและจำนวนช่อง 
ทำให้ทั้งคู่มีผลประกอบการแย่ลง เพราะต่างก็ต้องประมูลลิขสิทธิ์รายการทีวีแข่งกันเอง
เมื่อดู ๆ แล้วว่าแข่งกันไปก็มีแต่จะย่ำแย่
ทั้ง 2 บริษัทจึงตัดสินใจ “ควบรวมกิจการกัน” 
เพราะทั้งคู่จะได้ประโยชน์ทั้งจากการลดค่าใช้จ่าย และมีฐานลูกค้าเพิ่มขึ้นทันที
โดยในด้าน IBC ใช้การส่งสัญญาณดาวเทียม จึงมีฐานลูกค้าในต่างจังหวัดเยอะ แต่มีข้อเสียคือ ไม่สามารถดูได้ตอนฝนตก
ในขณะที่ UTV ใช้วิธีส่งสัญญาณจากสายไฟเบอร์ ซึ่งมีค่าใช้จ่ายในการเดินสายที่สูง ทำให้มีลูกค้าอยู่แค่ในโซนกรุงเทพฯ และปริมณฑล แต่จะไม่มีปัญหาเรื่องคุณภาพสัญญาณตอนฝนตก
จึงเป็นที่มาของ UBC อย่างที่ทุกคนรู้จักกันดี ซึ่งควบรวมกิจการแล้วเสร็จในปี 2541 
ซึ่งหลายคนก็อาจจะไม่รู้ว่า UBC เคยจดทะเบียนอยู่ในตลาดหลักทรัพย์ แถมยังเคยติดดัชนี SET 50 หรือหุ้นที่มีมูลค่าบริษัท และมีสภาพคล่องมากสุด 50 อันดับแรกในตลาดหุ้นไทยอีกด้วย
แล้วคำถามที่ตามมาเลย
ก็คือ UBC กับหุ้น UBC หายไปไหน ?
ปัจจัยที่ทำให้ UBC หายไป ก็คือกลยุทธ์ Convergence ที่ต้องการรวมบริการของทรู ทั้งโทรศัพท์ อินเทอร์เน็ต และเคเบิลทีวี เข้าไว้ด้วยกัน
ทำให้ในปี 2549 กลุ่มทรูตัดสินใจเข้าซื้อหุ้น UBC ด้วยมูลค่ากว่า 6,000 ล้านบาท
จาก MIH บริษัทสื่อจากแอฟริกาใต้ ที่ถือหุ้นอยู่ถึง 30%
และเมื่อรวมกับหุ้นที่กลุ่มทรูถืออยู่เดิม ทำให้ทรูมีสัดส่วนถึง 70% กลุ่มทรูจึงประกาศ Tender Offer
หรือก็คือการรับซื้อหุ้นจากนักลงทุนรายย่อย เพื่อนำบริษัทออกจากตลาดหลักทรัพย์
ในภายหลังก็ได้มีการเปลี่ยนชื่อบริการเป็น UBC-True และ TrueVisions ในเวลาต่อมา..
แล้วธุรกิจ TrueVisions ในปัจจุบันเป็นอย่างไร ?
ปี 2562 รายได้ 9,655 ล้านบาท
ปี 2563 รายได้ 8,300 ล้านบาท
ปี 2564 รายได้ 7,353 ล้านบาท
จะเห็นได้ว่าบริษัทมีรายได้ลดลง ซึ่งเหตุผลก็น่าจะเป็นเพราะเรามีตัวเลือกในการรับชมมากขึ้นกว่าแต่ก่อนมาก
เพราะในวันนี้อินเทอร์เน็ตสามารถทำให้เราดูคอนเทนต์จากสมาร์ตโฟนที่ไหนก็ได้
มี YouTube ที่ดูได้ฟรี รวมถึงบริการสตรีมมิง ทั้ง Netflix, Amazon Prime ไปจนถึงเจ้าของคอนเทนต์ที่หันมาเป็นผู้ให้บริการสตรีมมิงเองอย่าง Disney+, HBO GO เต็มไปหมด
ทั้งหมดนี้ ก็ได้เข้ามาเป็นความท้าทายของธุรกิจเคเบิลทีวีแบบ TrueVisions อย่างหลีกเลี่ยงไม่ได้
สรุปแล้ว UBC ในความทรงจำของใครหลายคน ไม่ได้หายไปไหน
เพียงแค่เปลี่ยนชื่อ และเปลี่ยนเจ้าของเป็นบริษัท ทรู คอร์ปอเรชั่น เท่านั้น
แต่ดูจากความท้าทายในวันนี้ ก็น่าสนใจว่า TrueVisions จะมีกลยุทธ์อย่างไร
ที่จะไม่ให้เกิดคำถามจากคนในอนาคตว่า
TrueVisions หายไปไหน ?..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-